
B8-0607/2016
Ψήφισμα του Ευρωπαϊκού Κοινοβουλίου σχετικά με το καθεστώς οικονομίας της αγοράς της Κίνας
(2016/2667(RSP))
Το Ευρωπαϊκό Κοινοβούλιο,
–
έχοντας υπόψη τη νομοθεσία αντιντάμπινγκ της ΕΕ (Κανονισμός (ΕΚ) του Συμβουλίου αριθ. 1225/2009, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας
) και τον κανονισμό κατά των επιδοτήσεων (Κανονισμός (ΕΚ) του Συμβουλίου αριθ. 597/2009, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας
),
–
έχοντας υπόψη το πρωτόκολλο προσχώρησης της Κίνας στον Παγκόσμιο Οργανισμό Εμπορίου (ΠΟΕ), και ιδίως το τμήμα 15 του εν λόγω πρωτοκόλλου,
–
έχοντας υπόψη τα προηγούμενα ψηφίσματά του για τις εμπορικές σχέσεις ΕΕ-Κίνας, 
–
έχοντας υπόψη την ανακοίνωση της Επιτροπής, της 10ης Οκτωβρίου 2012, με τίτλο «Μια ισχυρότερη ευρωπαϊκή βιομηχανία για την ανάπτυξη και την οικονομική ανάκαμψη», η οποία προσδιορίζει τους στόχους για την αύξηση του μεριδίου της βιομηχανίας στο ΑΕΠ της ΕΕ σε 20% έως το 2020,
–
έχοντας υπόψη το άρθρο 123 παράγραφος 2 του Κανονισμού του,
Α.
λαμβάνοντας υπόψη ότι η Ευρωπαϊκή Ένωση και η Κίνα είναι δύο από τις μεγαλύτερες εμπορικές δυνάμεις στον κόσμο, ότι η Κίνα είναι ο δεύτερος σημαντικότερος εμπορικός εταίρος της ΕΕ και η ΕΕ ο μεγαλύτερος εμπορικός εταίρος της Κίνας, με εμπορικές συναλλαγές που υπερβαίνουν σημαντικά το ένα δισεκατομμύριο ευρώ ημερησίως· 
Β.
λαμβάνοντας υπόψη ότι κάθε απόφαση σχετικά με τον τρόπο με τον οποίο μπορεί να ληφθεί υπόψη η λήξη του τμήματος 15 (α) (ii) του πρωτοκόλλου προσχώρησης της Κίνας στον ΠΟΕ και τον τρόπο αντιμετώπισης των παράνομων εισαγωγών που αποτελούν αντικείμενο ντάμπινγκ από την Κίνα μετά τον Δεκέμβριο του 2016 πρέπει, ως βασική αρχή, να διασφαλίζει τη συμμόρφωση του ενωσιακού δικαίου με τους κανόνες του ΠΟΕ· 
Γ.
λαμβάνοντας υπόψη ότι, όταν η Κίνα προσχώρησε στον ΠΟΕ, μια μεταβατική ρύθμιση για την προσχώρησή της προέβλεπε συγκεκριμένη μεθοδολογία για τον υπολογισμό του ντάμπινγκ, η οποία θεσπίστηκε στο τμήμα 15 του πρωτοκόλλου προσχώρησης και χρησιμεύει ως βάση για τη διαφορετική αντιμετώπιση των κινεζικών εισαγωγών·
Δ.
λαμβάνοντας υπόψη ότι επί του παρόντος η Κίνα δεν εκπληρώνει τα κριτήρια για τη χορήγηση καθεστώτος οικονομίας της αγοράς και ότι είναι βέβαιο ότι δεν θα τα εκπληρώσει έως το τέλος του 2016·
Ε.
λαμβάνοντας υπόψη ότι πρέπει να αξιολογηθούν οι ακριβείς νομικές συνέπειες που απορρέουν από τη λήξη του τμήματος 15 (α) (ii) όσον αφορά την ισχύουσα μέθοδο που χρησιμοποιείται για τον καθορισμό της κανονικής αξίας των κινεζικών προϊόντων που εξάγονται στην ΕΕ με σκοπό τον καθορισμό μέτρων αντιντάμπινγκ, και όσον αφορά τις έννομες συνέπειες των υπόλοιπων μερών του τμήματος 15· 
ΣΤ.
λαμβάνοντας υπόψη ότι, δεδομένου του τρέχοντος επιπέδου επιρροής του κράτους στην κινεζική οικονομία, οι αποφάσεις των επιχειρήσεων σχετικά με τις τιμές, το κόστος, την παραγωγή και τις προμήθειες δεν ανταποκρίνονται στα σήματα που στέλνει η αγορά όσον αφορά την προσφορά και τη ζήτηση·
Ζ.
λαμβάνοντας υπόψη ότι η έλλειψη διαφάνειας και συνεργασίας συχνά καθιστούν δύσκολο για την ΕΕ να εξακριβώσει τους ισχυρισμούς για χειραγώγηση των τιμών και κυβερνητική παρέμβαση στον βιομηχανικό τομέα της Κίνας·
Η.
λαμβάνοντας υπόψη ότι η πλεονάζουσα παραγωγική ικανότητα της Κίνας σε ορισμένους τομείς συμπιέζει τις διεθνείς τιμές και ότι οι κινεζικές εξαγωγές σε τόσο χαμηλές τιμές έχουν αντίκτυπο σε ορισμένες βιομηχανίες της ΕΕ, όπως αποδεικνύεται από τις πρόσφατες αρνητικές επιπτώσεις στη χαλυβουργία της ΕΕ·
Θ.
λαμβάνοντας υπόψη ότι η δημόσια διαβούλευση και μελέτη που δρομολογήθηκαν πρόσφατα σχετικά με τις επιπτώσεις πιθανών αλλαγών στις διαδικασίες αντιντάμπινγκ όσον αφορά την Κίνα θα μπορούσαν να προσφέρουν πρόσθετες πληροφορίες που ενδέχεται να φανούν χρήσιμες για την αντιμετώπιση του θέματος·
1.
επαναλαμβάνει τη σημασία της στρατηγικής εταιρικής σχέσης της ΕΕ με την Κίνα, στο πλαίσιο της οποίας το εμπόριο και οι επενδύσεις διαδραματίζουν κεντρικό ρόλο, τη σημασία της Κίνας στις παγκόσμιες αλυσίδες αξίας, και το γεγονός ότι πολλές θέσεις εργασίας στην ΕΕ εξαρτώνται από τις εμπορικές σχέσεις με την Κίνα·
2.
λαμβάνει υπό σημείωση τη λήξη του τμήματος 15 (α) (ii) του πρωτοκόλλου προσχώρησης της Κίνας στον ΠΟΕ στις 11 Δεκεμβρίου 2016· καλεί την Επιτροπή να εξετάσει, εφόσον είναι σκόπιμο, ποιες είναι οι νομικές αλλαγές που ενδέχεται να πρέπει να πραγματοποιηθούν ώστε να ληφθεί υπόψη η εν λόγω λήξη·
3.
ζητεί οποιαδήποτε σχεδιαζόμενη πρόταση της Επιτροπής να βασίζεται ακλόνητα στις ακόλουθες τέσσερις βασικές αρχές:
•
την ανάγκη να διασφαλίζεται ότι η νομοθεσία της ΕΕ εξακολουθεί να συνάδει πλήρως με τις υποχρεώσεις της ΕΕ που απορρέουν από τη νομοθεσία του ΠΟΕ και από τις νομικές συνέπειες των αλλαγών σε ορισμένα τμήματα του κεφαλαίου 15 του πρωτοκόλλου προσχώρησης της Κίνας·
•
την ανάγκη όχι μόνο να ληφθούν υπόψη οι συγκεκριμένες έννομες συνέπειες από τη λήξη του τμήματος 15 (α) (ii), αλλά και να διασφαλιστεί ότι θα δίδεται ορθή νομική ερμηνεία στα τμήματα του πρωτοκόλλου που θα εξακολουθήσουν να ισχύουν μετά την 11η Δεκεμβρίου 2016·
•
η ανάγκη, ως ζήτημα κρίσιμης και καθοριστικής σημασίας, να εξασφαλισθεί ότι η ΕΕ διατηρεί την πλήρη και συνεχή ικανότητα να αναλαμβάνει έγκαιρα, αναγκαία και αποτελεσματικά μέτρα για την αντιμετώπιση πρακτικών ντάμπινγκ, και να αναβαθμίζει την ικανότητά της να χειρίζεται επιδοτήσεις και πλεονάζουσες παραγωγικές ικανότητες από τους εμπορικούς εταίρους της ΕΕ, οι οποίες προκαλούν ζημία στη βιομηχανία της ΕΕ, και να εξασφαλίζει ότι οι εταιρείες της ΕΕ εξακολουθούν να λειτουργούν σε συνθήκες δίκαιου ανταγωνισμού σε παγκόσμιο επίπεδο·
•
ότι κάθε νομοθετική πρόταση βασίζεται σε προσεκτική και εμπεριστατωμένη αξιολόγηση των επιπτώσεων των νομικών πτυχών κάθε απόφασης, καθώς και των μεσοπρόθεσμων και μακροπρόθεσμων οικονομικών, κοινωνικών, βιομηχανικών, πολιτικών και στρατηγικών επιπτώσεων που ενδέχεται να προκύψουν ως συνέπεια·
4.
ζητεί ο προβληματισμός να πραγματοποιηθεί με την επιφύλαξη της άμεσης ανάγκης για τη γενικότερη μεταρρύθμιση των μέσων εμπορικής άμυνας της Ευρωπαϊκής Ένωσης·
5.
καλεί την Επιτροπή να συνεχίσει τον διάλογο με όλους τους ενδιαφερόμενους τομείς της βιομηχανίας της ΕΕ, όπως η χαλυβουργία, η κεραμική και η χαρτοβιομηχανία, σχετικά τα επόμενα βήματα που πρέπει να πραγματοποιηθούν·
6.
καλεί την Επιτροπή να συντονιστεί με τους σημαντικότερους εμπορικούς εταίρους της, μεταξύ άλλων στο πλαίσιο της επικείμενης συνόδου κορυφής G7, όσον αφορά τα επόμενα βήματα που πρόκειται να πραγματοποιηθούν μετά τη λήξη ισχύος ορισμένων διατάξεων του τμήματος 15·
7.
ζητεί να μην υποβληθεί καμία πιθανή πρόταση από την Επιτροπή κατά τη διάρκεια της διακοπής των εργασιών του Κοινοβουλίου·
8.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, και τις κυβερνήσεις και τα κοινοβούλια των κρατών μελών. 
� ΕΕ L 343, 22.12.2009, σ. 51.


� ΕΕ L 188, 18.7.2009, σ. 93.

